Упутство за попуњавање формулара БОП 12 – странА улагањА – ПРЕДУЗЕЋА

Формулар БОП 12 би требао бити попуњен за предузећа (и њихове огранке у БиХ) која су наведена на првој страници формулара.

# *- Коришћени појмови*

**Нерезидент** је било који појединац, предузеће или нека друга организација са пребивалиштем у било којој земљи осим БиХ. Пословнице и огранци нерезидентних компанија у БиХ сматрају се резидентима БиХ. Исто тако, пословнице и огранци бх. компанија у иностранству су нерезиденти.

**Нерезидентни директни инвеститор** је нерезидентно тијело (или група сродних нерезидената) које је директно или индиректно власник 10% или више капитала у вашем предузећу. Нерезидентна правна/физичка лица која су на индиректан начин повезана са вашим предузећем (правна/физичка лица која имају власништво више од 10% у предузећу које је ваш директни улагач) се такође сматрају нерезидентним директним улагачима у вашем предузећу. Улагач не мора имати највећи дио акција како би се сматрао директним улагачем. Предузеће може имати више од једног страног улагача, а ти директни улагачи могу боравити у различитим земљама.

**Сестринска предузећа** су два или више предузећа која, директно или индиректно, имају истог директног улагача, али један у другом немају више од 10% власничког удјела.

**Остали нерезиденти** су они који нису директни страни улагачи у ваше предузеће, тј:

* нерезиденти који посједују мање од 10% капитала вашег предузећа;
* нерезиденти који немају власнички удио, али с њима имате одређени дужнички/повјерилачки однос (дугорочни зајмови, краткорочни зајмови, обвезнице и сл.)

**Предузећа са страним директним улагањем у иностранству су:**

* огранци и пословнице вашег предузећа или његових огранака у иностранству
* предузећа у иностранству у којим ваше предузеће или његови огранци имају капитал од 10% или више
* нерезидентни огранци нерезидентних филијала вашег предузећа или његових огранака

***- Структура формулара БОП 12***

Формулар БОП 12 прикупља информације које се тичу финансијског потраживања вашег предузећа и његових огранака од нерезидената и дуговања према нерезидентима, на годишњем нивоу. Овај формулар прикупља податке о стањима, финансијским трансакцијама, ставкама поравнања (остале промјене у стањима) и приходу/расходу.

Формулар БОП 12/Г се састоји од пет дијелова. Први дио А, прикупља основне податке вашег предузећа о улагањима из иностранства и обавезама према иностранству; дио Б прикупља податке о улагањима вашег предузећа у иностранство и потраживањима од иностранства; дио Ц прикупља различите допунске информације; а дио Д прикупља податке о задржаним зарадама и исплати власничких прихода вашег предузећа и дио Е прикупља податке о трансакцијама и стањима по основу финансијских дериватива.

***- Стања, трансакције, остале промјене и приход/расход***

**Почетно стање** **(колона А)** односи се на вриједност дуговања (дио А) и потраживања (дио Б) вашег предузећа и његових огранака на почетку посматраног периода. Почетно стање треба бити у складу са завршним стањем које сте навели за претходни период. Уколико ово није случај, потребно је навести објашњење или напомену.

**Завршно стање** **(колона Г)** односи се на вриједност дуговања и потраживања вашег предузећа и његових огранака на крају посматраног периода.

**Финансијске трансакције** **(колоне Б и Ц)** су трансакције које се односе на стицање или продају финансијских потраживања вашег предузећа од нерезидената или дуговања према нерезидентима. Куповина акција нерезидентних предузећа од стране вашег предузећа (и његових огранака), куповина акција вашег предузећа од стране нерезидената, издавање или куповина обвезница, повећање депозита на банковним рачунима и смањивање зајмова су примјери трансакција које повећавају активу или пасиву. Продаја акција нерезидентног предузећа од стране вашег предузећа (и његових огранака), продаја акција вашег предузећа од стране нерезидената, откуп и продаја обвезница, повлачење средстава са банковних рачуна и отплате зајмова су примјери трансакција које смањују активу или пасиву. Обрачунату а недоспјелу на плаћање/наплату камату потребно је евидентирати као финансијску трансакцију која **повећава обавезу/потраживање** те је исказати у колони Б за инструмент на који се односи. Уколико је дошло до плаћања камате која је узроковала повећање обавезе (обрачуната а недоспјела камата) исту је неопходно евидентирати као финансијску трансакцију која **смањује обавезу/потраживање** те је исказати у колони Ц за инструмент на који се односи.

**Приход/расход (колона Х)** односи се на приход/расход који ваше предузеће или страни улагач може остварити посједовањем акција (хартија од вриједности) или еквивалентних права која произилазе из власничког удјела у предузећима. Ови износи би требали бити забиљежени на основу датума уплате/исплате дивиденди (или дознака). У ову колону се такође уносе подаци и о каматама. Камата би требала бити забиљежена на обрачунској основи. Камата која је доспјела на наплату/плаћање, а није измирена треба бити забиљежена као финансијска трансакција у категорији **остало (промјене усљед других фактора)** за финансијски инструмент на који се односи. Приход/расход укључује и дисконте. Дисконт је разлика између вриједности финансијског инструмента у тренутку његовог издавања и његове крајње откупне вриједности.

***- Однос између ставки које се односе на податке***

Информације које су извјештаване у дијеловима А и Б би требале да приказују сљедеће односе:

* **завршно стање (колона Г)** = почетно стање (колона А)

+ нето финансијске трансакције(колонаД)

+ остале промјене (колона Е и Ф)

* **нето финансијске трансакције (колона Д)** = повећање (трансакције које се односе на стицање

активе или пасиве)

– смањење (трансакције које се односе на продају

активе или пасиве)

* **остале промјене(колоне Е и Ф)** = промјене због курсних разлика (узроковане

промјенама у девизном курсу, те отписивањем)

+ промјене усљед других фактора (узроковане

рекласификацијом ставки, промјенама тржишне

цијене и аритметичким грешкама)

***- Вредновање***

Све вриједности би требале бити извјештаване у хиљадама КМ. Молимо вас да износе у страним валутама претворите у КМ.

**Финансијске трансакције** **и** **приход/расход** који су наведени у страној валути би требали бити претворени у КМ користећи се средњим курсом на дан трансакције. Финансијске трансакције и приход/расход би требали бити забиљежени на бруто основи – то јест, прије одбитка провизија и брокерских хонорара.

**Стања** која су наведена у страној валути би требала бити претворена у КМ по средњој вриједности одговарајућих куповних и продајних курсева који су примјенљиви на односни период.

Вредновање трансакције би се требало вршити по стварним трансакцијским вриједностима. Вредновање стања треба да буде по тржишној вриједности (у недостатку информација, може се користити књиговодствена вриједност).